
14 octombrie 2005
R A P O R T

asupra proiectului de Lege privind aprobarea Ordonanţei Guvernului nr.54/2005 pentru modificarea art.1 alin.(1) din Legea nr.490/2004 privind stimularea financiară a personalului care gestionează fonduri comunitare
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind aprobarea Ordonanţei Guvernului nr.54/2005 pentru modificarea art.1 alin.(1) din Legea nr.490/2004 privind stimularea financiară a personalului care gestionează fonduri comunitare, trimis cu adresa nr. P.L.x 418 din 28 septembrie 2005.

La întocmirea prezentului raport, Comisia a avut în vedere avizele Consiliului Legislativ (nr.1205/31.08.2005) şi Comisiei pentru administraţie publică, amenajarea teritoriului şi echilibru ecologic (nr.26/380/07.10.2005).
Proiectul de lege are ca obiect de reglementare modificarea Legii nr.490/2004 privind stimularea financiară a personalului care gestionează fonduri comunitare, în sensul includerii SAPARD între instrumentele de preaderare pentru gestionarea cărora se acordă stimulare financiară.
Comisia propune Plenului adoptarea proiectului de lege deoarece este necesară stimularea financiară şi a personalului cu atribuţii de coordonare, implementare şi gestionare a intrumentului structural de preaderare SAPARD, întrucât în textul Legii nr.490/2004 acest personal a fost omis.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului a participat, în conformitate cu prevederile art.51 şi 52 din Regulamentul Camerei Deputaţilor, d-l Apetrei Dănuţ - Secretar de Stat în cadrul Ministerului Agriculturii, Pădurilor şi Dezvoltării Rurale.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 22 septembrie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 13 octombrie 2005, Comisia propune admiterea fără modificări a proiectului de lege.

SECRETAR,


Stelian DUŢU





Kerekes KAROLY
Întocmit, 

Expert Monica Rallu CURTA

